Συγκριτική μελέτη της βιολογικής συμπεριφοράς των πολυμερών - απορροφήσιμων πλακών οστεοσύνθεσης και των πλακών τιτανίου σε ακτινοβολημένες γνάθους κονίκλων
Authors: Καρακινάρης Γεώργιος 
Published: September 2021

Τα απορροφήσιμα υλικά οστεοσύνθεσης χρησιμοποιούνται εδώ και πολλά έτη στην οστεοσύνθεση των καταγμάτων, στην ορθογναθική χειρουργική και στην χειρουργική των κρανιοπροσωπικών δυσπλασιών. Τα πλεονεκτήματα τους τα έχουν καταστήσει πολύτιμα για την εφαρμογή τους ιδιαίτερα στα παιδιά αλλά και σε κάθε περίπτωση που πρέπει να αποφευχθεί δεύτερη χειρουργική επέμβαση όπως ισχύει για τα μεταλλικά υλικά οστεοσύνθεσης. Από την άλλη, στους ασθενείς που πάσχουν από καρκίνο της στοματικής κοιλότητας και στους οποίους απαιτείται χειρουργική προσπέλαση διαμέσου οστεοτομίας των γνάθων, παρατηρείται υψηλό ποσοστό επιπλοκών μετά από οστεοσύνθεση της οστεοτομίας προσπέλασης με τα συνήθως χρησιμοποιούμενα μεταλλικά υλικά οστεοσύνθεσης. Οι επιπλοκές αυτές, όπως η αποκάλυψη των υλικών, η επιμόλυνση, το έλλειμμα δέρματος ή στοματικού βλεννογόνου, η οστική νέκρωση, η αποτυχία της πώρωσης, η εμφάνιση συριγγίων και η έντονη συμπτωματολογία, είναι αρκετά πιο συχνές όταν οι ασθενείς αυτοί υποβάλλονται σε μετεγχειρητική ακτινοθεραπεία. Επιπλέον τα μεταλλικά υλικά οστεοσύνθεσης έχει αποδειχθεί ότι επηρεάζουν της κατανομή της δόσης της ακτινοβολίας μέσω των φαινομένων του οπισθοσκεδασμού και της σκίασης της δέσμης της ακτινοβολίας και δυσχεραίνουν την μετεγχειρητική παρακολούθηση με αξονική και μαγνητική τομογραφία. Ελάχιστες αναφορές υπάρχουν έως σήμερα σχετικές με εφαρμογή των απορροφήσιμων υλικών οστεοσύνθεσης σε ογκολογικούς ασθενείς και ανύπαρκτες επίσης είναι οι αναφορές σχετικά με τη μελέτη της συμπεριφοράς των απορροφήσιμων υλικών σε πειραματόζωα που ακτινοβολήθηκαν. Η παρούσα μελέτη συγκρίνει τη βιολογική συμπεριφορά των απορροφήσιμων πλακών οστεοσύνθεσης με τις μεταλλικές πλάκες από τιτάνιο σε δύο ομάδες κονίκλων που ακτινοβολήθηκαν μετεγχειρητικά. Στα ζώα πειραματισμού της Α ομάδας (8 συνολικά) τοποθετήθηκαν υπό γενική αναισθησία, πλάκες και βίδες οστεοσύνθεσης από τιτάνιο μετά από κάθετη οστεοτομία στο σώμα της κάτω γνάθου. Στα ζώα πειραματισμού της Β ομάδας (επίσης 8 συνολικά) τοποθετήθηκαν υπό γενική αναισθησία, πλάκες και βίδες οστεοσύνθεσης από απορροφήσιμο συμπολυμερές PLLA/PGA μετά από κάθετη οστεοτομία στο σώμα της κάτω γνάθου. Τα ζώα και των δύο ομάδων υποβλήθηκαν σε μετεγχειρητική ακτινοβόληση συνολικής δόσης 27,5Gy σε 5 κλάσματα των 5,5Gy. Έξι μήνες μετά την αρχική επέμβαση έγινε ο ιστοπαθολογικός έλεγχος της περιοχής των γνάθων που υποβλήθηκε στην οστεοτομία και την μετεγχειρητική ακτινοθεραπεία. Τα συγκριτικά αποτελέσματα τόσο από την κλινική παρακολούθηση της μετεγχειρητικής πορείας όσο και από την ιστοπαθολογική παρατήρηση κατέδειξαν ότι τα απορροφήσιμα υλικά οστεοσύνθεσης παρουσιάζουν καλή βιολογική συμπεριφορά μετά από την ακτινοβόληση τους, χωρίς κλινικές επιπλοκές τόσο άμεσα μετεγχειρητικά όσο και μετά την ακτινοβόληση τους. Επιπλέον τα ιστοπαθολογικά χαρακτηριστικά της οστικής πώρωσης στην ομάδα των απορροφήσιμων υλικών είναι καλύτερα ποιοτικά από τα υλικά από τιτάνιο ιδιαίτερα στην πληρότητα της οστικής επούλωσης (p=0,033895). Η διαδικασία της υδρολυτικής διάσπασης των απορροφήσιμων υλικών όχι μόνο δεν επηρεάστηκε από την ακτινοβολία αλλά οδήγησε σε σχεδόν πλήρη απορρόφηση των υλικών στο σύνολο των ζώων πειραματισμού της Β ομάδας. Τα ευρήματα αυτής της πειραματικής μελέτης αποτελούν μια ασφαλή βάση εφαρμογής των απορροφήσιμων υλικών οστεοσύνθεσης σε ασθενείς με καρκίνο της στοματικής κοιλότητας που υποβάλλονται σε οστεοτομία προσπέλασης και μετεγχειρητική ακτινοθεραπεία.